For nordjyske makeup-elskere er det en af dagens rigtig gode nyheder – snart åbner den første Sephora-butik i Nordjylland. Butikken bliver en del af Magasin, som åbner til efteråret. - Vi har glædet os meget til at melde nyheden ud, fordi Sephora er så stort i både udlandet og i resten af landet, og vi ved, at aalborgenserne har efterspurgt netop denne retailer, siger Britta Luplau, der er brand manager i Magasin. Butikken vil brede sig over 100 kvadratmeter af de i alt 7500 kvadratmeter, Magasin kommer til at råde over. Stormagasinet har eneret til at sælge Sephoras produkter. Det gælder blandt andet mærker som Kat Von D, Sephora Collection, Benefit og Too Faced. Også Sephora er begejstrede for at komme til Nordjylland. - Det bliver spændende for os at få en fysisk tilstedeværelse i Aalborg, hvor vi længe har ønsket at etablere os. Med nyhedsværdien i Aalborg kombineret med Magasins øvrige stærke koncepter og brands har vi meget store forventninger til lanceringen i Aalborg, siger Jenni Österlund, der er general manager for Sephora i Skandinavien. Butikken i Aalborg bliver Sephoras femte af slagsen i Danmark.

Opsummering:
Sephora, der er en af verdens største kosmetikkæder, åbner i Aalborg til efteråret.